Document ID: 32005D0102

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Ιανουαρίου 2005
που τροποποιεί τις αποφάσεις 2001/881/ΕΚ και 2002/459/ΕΚ σχετικά με τον κατάλογο των μεθοριακών σταθμών επιθεώρησης
[κοινοποιηθείσα υπό τον αριθμό Ε(2005) 126]
(Κείμενο που παρουσιάζει ενδιαφέρον για τον ΕΟΧ)
(2005/102/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 20 παράγραφος 3,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (2), και ιδίως το άρθρο 6 παράγραφος 4,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (3), και ιδίως το άρθρο 6 παράγραφος 2,
Εκτιμώντας τα ακόλουθα:
(1)
Η απόφαση 2001/881/ΕΚ της Επιτροπής, της 7ης Δεκεμβρίου 2001, για την κατάρτιση καταλόγου μεθοριακών σταθμών επιθεώρησης που είναι εγκεκριμένοι για τη διενέργεια κτηνιατρικών ελέγχων σε ζώα και ζωικά προϊόντα από τρίτες χώρες και για την ενημέρωση των λεπτομερών κανόνων που αφορούν τους ελέγχους οι οποίοι πρέπει να διενεργούνται από τους εμπειρογνώμονες της Επιτροπής (4), πρέπει να επικαιροποιηθεί για να συνεκτιμώνται ιδίως οι εξελίξεις σε ορισμένα κράτη μέλη σχετικά με αυτούς τους σταθμούς και οι επιθεωρήσεις που διενεργούνται σύμφωνα με την εν λόγω απόφαση. Ο κατάλογος μεθοριακών σταθμών επιθεώρησης που ορίζεται στην απόφαση 2001/881/ΕΚ («ο κατάλογος») περιλαμβάνει τον αριθμό μονάδας TRACES για κάθε μεθοριακό σταθμό επιθεώρησης. Το σύστημα TRACES είναι ένα ολοκληρωμένο μηχανογραφικό κτηνιατρικό σύστημα το οποίο θεσπίστηκε με την απόφαση 2004/292/ΕΚ της Επιτροπής (5) και αντικατέστησε το προηγούμενο σύστημα Animo. Το σύστημα θεμελιώνεται στο δίκτυο που ορίζει η απόφαση 91/398/ΕΟΚ της Επιτροπής (6) για την παρακολούθηση της διακίνησης των ζώων και ορισμένων προϊόντων στο ενδοκοινοτικό εμπόριο και στις εισαγωγές.
(2)
Ύστερα από ικανοποιητική επιθεώρηση σύμφωνα με την απόφαση 2001/881/ΕΚ, πρέπει να προστεθούν στον κατάλογο και άλλοι μεθοριακοί σταθμοί επιθεώρησης που βρίσκονται στο Daugavpils, στη Ρίγα, στο Rezekne και στο Ventspils της Λεττονίας, στο Castellón της Ισπανίας, και στο Gyékényes, στο Kelebia και στο Eperjeske της Ουγγαρίας.
(3)
Ύστερα από αίτημα του Ηνωμένου Βασιλείου, ο λιμένας North Shields, και ύστερα από αίτημα της Γαλλίας, το Divonne και ο λιμένας La Rochelle Rochefort πρέπει να διαγραφούν από τον κατάλογο.
(4)
Επιπροσθέτως, ο κατάλογος πρέπει να επικαιροποιηθεί ώστε να συνεκτιμώνται οι πρόσφατες αλλαγές σχετικά με τις κατηγορίες ζώων ή προϊόντων που μπορούν να ελέγχονται στους σταθμούς και σχετικά με την οργάνωση των κέντρων επιθεώρησης στους σταθμούς, για ορισμένους μεθοριακούς σταθμούς επιθεώρησης που έχουν ήδη εγκριθεί σύμφωνα με την οδηγία 2001/881/ΕΚ.
(5)
Ο κατάλογος έχει τροποποιηθεί επανειλημμένως. Κατά συνέπεια, για λόγους σαφήνειας της κοινοτικής νομοθεσίας, είναι σκόπιμο να αντικατασταθεί από τον κατάλογο που ορίζεται στην παρούσα απόφαση. Η απόφαση 2001/881/ΕΚ πρέπει επομένως να τροποποιηθεί αναλόγως.
(6)
Ο κατάλογος μονάδων στην απόφαση 2002/459/ΕΚ της Επιτροπής, της 4ης Ιουνίου 2002, για την κατάρτιση του καταλόγου των μονάδων του δικτύου πληροφορικής «ANIMO» και την κατάργηση της απόφασης 2000/287/ΕΚ (7), περιλαμβάνει τον αριθμό μονάδας TRACES για κάθε μεθοριακό σταθμό επιθεώρησης στην Κοινότητα. Για λόγους συνοχής της κοινοτικής νομοθεσίας, ο εν λόγω κατάλογος πρέπει να επικαιροποιηθεί αναλόγως, ώστε να συνεκτιμώνται τυχόν σχετικές αλλαγές και ο κατάλογος να είναι ταυτόσημος με εκείνον που ορίζεται στην απόφαση 2001/881/ΕΚ. Επομένως, η απόφαση 2002/459/ΕΚ πρέπει να τροποποιηθεί αναλόγως.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2001/881/ΕΚ αντικαθίσταται από το κείμενο του παραρτήματος Ι της παρούσας απόφασης.
Άρθρο 2
Το παράρτημα της απόφασης 2002/459/ΕΚ τροποποιείται σύμφωνα με το παράρτημα ΙΙ της παρούσας απόφασης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 26 Ιανουαρίου 2005.

Labels: 12
3
18
6